Bedingingsrade loop deur onder kuberaanvalFoto bloot ter illustrasie. (Foto: Suriyawut/Vecteezy) Die staatsdiens se bedingingsrade het die slagoffers geword van ŉ kuberaanval en drie daarvan moes in Maart alle dispuutbeslegtigingsprosesse opskort. Kollektiewe bedingingsprosesse gaan soos normaalweg voort. Thulas Nxesi, waarnemende minister van staatsdiens en administrasie, het bevestig dat dit ŉ losprysware (ransomware)-aanval was. ŉ Losprysware is skadelike sagteware wat in kubermisdaad aangewend word om slagoffers se toegang tot die data op hul eie rekenaars te beperk mits ‘n losprys betaal word, gewoonlik in die vorm van kriptografiese valuta soos bitcoin of monero. Nxesi het die aanval op die Koördinerende Bedingingsraad vir die Staatsdiens (PSCBC), die Bedingingsraad vir die Algemene Staatsdienssektor (GPSSBC) en die Sektorale Bedingingsraad vir Veiligheid en Sekuriteit (SSSBC) veroordeel. “Die gesamentlike uitvoerende komitees van dié rade het tydens ŉ spesiale vergadering op 28 Februarie ingestem dat ŉ force majeure verklaar sal word en alle prosesse van 1 Maart 2023 tot 31 Maart 2023 opgeskort sal word. Die rade sal in dié periode daarop fokus om die bedrywighede te herstel waarna ŉ verdere assessering gedoen sal word.” Die force majeure bepaal dat hulle kwytgeskeld sal wees van enige kontraktuele verpligtinge rakende die prosesse as hul werk ontwrig sou word deur iets buite hul beheer, soos ŉ kuberaanval.